Foto: Bruno Konjević/Cropix

JE LI ODLAZAK Radimira Čačića početak kraja ove Vlade ili samo kraj njezina početka?

Reakcije javnosti na bezuvjetnu presudu suda u Mađarskoj mogu se podijeliti na dva tabora: na ogromnu većinu koja je odahnula zbog ostavke čovjeka u kojem su vidjeli glavnog krivca za neuspjeh, propast, konflikt i bahatost, te na manjinu koja smatra da je Vlada ostala bez jedinog čovjeka u kojeg se mogla pouzdati.

Ili pojednostavljeno, više se ne zna što je gore: Čačić u Vladi ili Vlada bez Čačića?

Požarna vježba

Ovo što se danas dogodilo Hrvatska je u par navrata uvježbavala proteklih nekoliko godina. Kao na požarnoj vježbi, periodično se prolazilo kroz ista pitanja i iste kalkulacije, kroz iste komentare i izraze netrpeljivosti, kroz nagađanja o budućnosti Vlade i opstanku koalicije.

Imali su glavni akteri vremena sve uvježbati: Radimir Čačić svoju ostavku, Zoran Milanović oproštajni govor, Vlada novu kadrovsku rošadu, HNS život nakon Čačića.

A sada kad se to dogodilo, nitko nije siguran što točno slijedi.

Odahnuli su mnogi

S jedne strane, odahnula je javnost koja je Čačića prezirala, mnogi su išli tako daleko da su čak i likovali zbog njegova odlaska u zatvor, laknulo je Vladi kojoj je omraženi Čačić predstavljao neugodan teret, svanulo je mnogima u HNS-u čiji se rejting srozao na najniže grane u povijesti, a slave svi oni koji su upravo u Čačiću vidjeli glavnog krivca za propale projekte, sukob s ekolozima, neispunjena obećanja o investicijama, gospodarsku propast, nezaposlenost, pad BDP-a.

S druge strane, Čačić je svojim gardom i promocijom - ali i Milanović svojim odnosom punim povjerenja - ostavljao dojam da je on najvažniji, najdragocjeniji, te stoga najteže zamjenjivi član Vlade. I svi koji su tako razmišljali, sada su se našli u situaciji da u vladajućoj garnituri više ne vide osobu koja zna što želi. Počevši od samog premijera.

Jednostavno, kao da nema sredine.

Milanović ostao jedini premijer

Tekst se nastavlja ispod oglasa

Oni koji slave Čačićev odlazak misle da će sada Vlada napokon procvjetati. Oni koji žale zbog ostavke misle da će Vlada sada napokon propasti. A takva shizofrena podjela govori da se zaista nalazimo u izvanrednom stanju.

Kao što se Čačića smatralo prevelikim balastom, tako ga se i percipiralo i kao jedinog spasitelja. Možda s pravom, a možda neopravdano. Da bismo se danas našli pred zanimljivim pitanjem: kome će pripasti titula najomraženijeg ministra?

Jedno je sigurno, Zoran Milanović morat će konačno postati premijer.

Nema skrivanja

Nema više skrivanja iza Čačića, niti guranja Čačića kao gromobrana. Nema više protuteže Slavku Liniću, niti osobe koju se može kriviti za sve nedaće i promašaje.

Ako je doista točna konstatacija koju je nametao SDP da je upravo Čačić najviše omanuo od svih ministara, onda njegov odlazak iz Vlade neće predstavljati veliki problem. Na njegovo mjesto sigurno će doći neki kompetentan ministar.

Konačno će se vidjeti je li Čačić zaista bio kriv što Hrvatska u godinu dana nije napravila nikakav napredak u gospodarskom rastu i privlačenju investicija ili će se za to uskoro okrivljavati mađarski drugostupanjski sud.

Drugi predsjednik Vlade

U proteklih godinu dana Čačić je prečesto nastupao kao drugi predsjednik, a ne prvi potpredsjednik Vlade, ali sada je tome došao kraj. Milanović je ostao jedini premijer i on mora preuzeti potpunu odgovornost.

Ako je on pravi lider koalicije, ako je Vlada doista snažna, programski osmišljena i kadrovski ekipirana, onda se Čačićev odlazak ne bi trebao previše osjetiti. U normalnim okolnostima on nije smio biti tako veliko opterećenje, kao što se to prikazivalo u javnosti, ali ni jedini jamac uspjeha, kao što je to on tvrdio.

Nažalost, ovo nisu normalne okolnosti.